《又十二韵》
宋代·刘攽

绝境可遗老，清心仍去邪。楼头喧燕雀，川面动龙蛇。

碧瓦浮烟素，朱甍丽日霞。倚风时坐啸，乘月更吹笳。

庭樾交倾盖，池房杂舞髽。凉秋乘爽垲，吉岁验污邪。

厨酿全欺鲁，儿歌习陋巴。林珍饷桃李，溪饭列鱼虾。

胜赏须神会，浮名祇盗夸。谁能贪课最，本自学禅迦。

羁旅枝栖鹊，田园舍负蜗。萧条看白鬓，早晚得丹砂。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。